Dié vrou het sowaar ŉ kat in die sak gekoopVlad soos wat hy sonder sy pels gelyk het (links) en toe sy pels ‘n paar dae later uitgegroei het (regs) JoAnne Dyck het meer as R9 700 vir ŉ kat betaal, omdat sy geglo het dis ŉ sfinkskat, totdat sy ontdek het dis net ŉ gewone huiskat wat geskeer is. Dyck is een van talle persone wat $700 aan die bedrieër in Alberta, Kanada, vir haar kat betaal het. Die persoon verkoop die katte onder die voorwendsel dat dit opregte sfinkskatte is. Die geskeerde katte lyk aanvanklik soos die sfinksras, maar sodra die pels begin uitgroei, is die eienaars geskok om die waarheid uit te vind. Die bedrieërs pluk die snorbaarde uit en gebruik ŉ skeermes of haarverwyderingsroom op die babakatjies. “Ek het gedink die katjie huil omdat hy na sy ma verlang, maar hy was waarskynlik in pyn,” het Dyck aan CBC vertel. Die babakatjie, genaamd Vlad, is by Dyck se huis in Red Deer afgelaai. “Dit het soos ŉ sfinkskat gelyk, want hy was baie maer en sy gesiggie baie hoekig.” Dyck het egter vinnig opgemerk dat die kat ander optree en nie met haar ander sfinkskatte oor die weg kom nie. Sy het Vlad aan ŉ ander vrou verkoop. “Ons het oor die volgende paar dae gereeld gesels, want hy wou nie kalmeer nie. Sy het hom uiteindelik na die veearts geneem waar die waarheid onthul is.” Vlad is nou in veilige hande en bly by die vrou wat hom van Dyck oorgekoop het. Dyck beveel aan dat voornemende kopers die plek besoek waar die katte geteel word. “Indien hulle nie wil hê dat jy hul huis moet besoek nie, is dit waarskynlik ŉ slegte teken.” Bron: CBC